**Oproštaj**

Čitavo popodne gleda more kako se mreška

Na nestašnom vjetru i naglo se zaustavlja

Pred nogama njegovim a Sunce

Koje se već priklanja k zapadu

Razastire po moru golemi odsjaj

Što brzo umara oči koje bi htjele

Dugo ga gledati a ne znaju jadne

Da posljednji put ga vide i da je uvijek

Najljepše ono što se vidi posljednji put

A ne zna se da je posljednji put

Pa tako i on koji godinama dolazi na ovo mjesto možda ni ne zna da je

Posljednji put ovdje a to je dobro kaže

To je dobro hvala dragome Suncu.

**Uspomeni moje majke**

NA NJEZIN STOTI ROĐENDAN

Što bi trebalo da zabilježi čovjek

Na stotu obljetnicu rođenja

Majke svoje, 19. veljače 1981.?

Obične riječi što izgovara ih srce.

Rodila si me, Majko, da i ja kroza život

Ponesem preteški križ zemaljski

Kako si ga ti nosila čitac svoj vijek

Pa da i mene, na kraju puta, trava

Prekrije koja tebe već godinama krije,

Ali za one koji ne vide te više.

A samo ja te, Majko, gledam uvijek živu

I u svom srcu nosit ću te živu

Dokle se i na me ne spusti mirno

Sjena vječitog mraka na dobroj majčici zemlji.

**Stihovi o dugi**

Jučer se razapela

Duga preko neba:

Htjedoh se provući ispod nje

Kao nekad, u djetinjstvu,

Kad sam trčao za njom

Do mlina, gdje pije vodu.

Al se najednom sjetih

Da nema starog mlina,

Da nema mog djetinjstva,

I da nikad neću

Dugu taknuti rukom.

Pa sklopih oči. A duga

Još jače zasja u meni.

**Na stolu kruh**

**Stajati pred bijelim papirom,
Još neispisanim, i znati:
Dosad su sastavljeni milijuni pjesama
Na svimjezicima Svijeta
I za milijune ljude na Zemlji
Spremljeno je već oružje da ih uništi-
A ti hoćeš da se čuje i tvoj krik:
Mir Svijetu! Sloboda Svijetu!I svakome na stolu kruh!**

**Prag djetinjstva**

Pomilovati kudrava psa u dvorištu

Vezanog za lanac prije no prekoračiš prag

Kuće u kojoj si rođen i na povratku

Iz tuđeg svijeta pozdraviti svoje

Stiskom ruke i snažnim zagrljajem

Znajte da vas zaboravio nisam

I da nikad neću dokle se god budem

Sjećao našeg psa i praga mog djetinjstva

Osjećaji još u meni živi

I ja s njima rastem

I viši sam od jablana kraj potoka

I čini mi se ponekad

Rukama dodirujem zvijezde.

**Lepet krila**

*Jelici*

U velikom nekom gradu,

U stanu s tisuću knjiga,

Žive njih dvoje, sami,

Godinama. (Tko zna, dokle?)

Svake noći, svake noći,

Kad se spremaju na počinak,

Oni se zagrle i dugo šapću:

„Lepet krila! Lepet krila!“.

Nema, nikoga nema da bi,

Prije svog lijeganja u postelju,

Rekao: „Lepet krila!“

Samo njih dvoje, kada se budu

Rastajali od ovog Svijeta,

Ponijet će sobom tajnu tih riječi.

A pratit će ih lepet krila anđeoskih.

**Vrijeme je da se još jednom…**

Vrijeme je da se još jednom spomenem

Staroga našeg bunara, kraj potoka.

(O osamnaestom stoljeću kažu,

Sazidali su ga fratri Tadijanovići.)

U moje doba mlado bio je na točak

I grabila se voda u drvenom kablu.

Koliko sam puta

Okretao točak

I nosio vodu u pitli da napojim konje.

Zašto li ja danas govorim o davnome?

Znam, kad mene više ne bude,

Neće ni bunara pokraj potoka.

Jedino on je zlato

Što blista iz moje mladosti,

I sjaj će mu biti ugašen

Kad moja svijeća dogori.

**Oranje mog oca**

Drveni plug vuku krave, a za njima

Gazi orač, polako, i katkada samo

Vikne: Šarulja, Rumenka. Sjećam se

Svoga oca i njegovih povika na konje

Kod oranja, i dubokih brazda: rodne

Zemlje. Gdje je oranje i gdje je

glas moga oca?

**Kad mene više ne bude**

Svakog dana sunce zapada. Doći će dan
od kojeg će se znati: mene

Više nema.
Neće se ništa desiti što nije bilo
Za moga vijeka. Mornari će

Ploviti
morima, vjetrovi će hujati žalostivo

U granju, savijat će se dozrelo klasje k zemlji.
Voljet će se mladići i djevojke
kao što se prije njih
Nikada nije volio nitko.
Ujesen, kad voće dozrijeva, kad se beru
Plodovi, prolazit će njih dvoje
Alejom ispred Sveučilišta; zatim će
Šetati pod kestenima na Griču
Držeći se za ruke, dugo, dugo
Kao što se prije njih nitko
Nije držao nikada. Oni će sjesti na klupu
Starinsku i spazit će oboje: na njima leži srebromjesečine.
(Kako je negda počivalo na tebi

I meni, u doba mlade ljubavi.) Prije neg se poljube,
Djevojka će šapnuti sjajnom mjesecu: Sanjam li

Ili čitam pjesnika
Koji je pjevao o mojoj ljubavi?

Dragutin Tadijanović, 30.12.1955.

**Prijateljstvo riječi**

Otkako znam za sebe
S riječima prijateljujem
Riječi su moja muka
Riječi su moja radost
Riječi su moje prokletstvo
Riječi su moja utjeha
Riječi su život moj
Otkako za sebe znam
S njima prijateljujem.

Zagreb, Gajeva ulica 2a

3. listopada 1981.

**Prsten**

Kad me pitaju, kakav je

Prsten moj, i odakle je, odgovaram:

Srebrni prsten, zar ne vidite. A kamen, kap

Tamne krvi, koju zovu karneol,

Nosio je,u davno doba, na polasku

U križarski rat, vitez neki. (Tko zna išta

O njemu?) Kasnije, mnogo kasnije,

Nurnberški zlatar kamen je okovao

U srebro. I prsten, u malom nizu stoljeća,

Prelazaše s ruke na ruku. (Te su ruke prah

I pepeo, mogle bi za njih reći živa usta.)

Pa je došao j e d n o g a d a n a, i na moju ruku;

Ona je o njemu (godine,godine!) napisala stih:

„Na ruci mojoj žalosnoj crveni prsten Javorov“.

A nitko nije pomišljao da je doista

Na ruci mojoj žalosnoj crveni prsten Javorov.

Nego me ispitivahu:

Koliko bi on stajao,

I odmah dodavali: Hiljade, teške hiljade.

Ne bi ni slušali moj zbunjeni odgovor,

Da nisam o tome mislio, i da ne znam

Hoće li on sa mnom leći

U zemlju ili će biti na nepoznatoj ruci

Kad moja bude pepeo i prah. Ona neće znati

Da se i meni činilo, kao i onima

Preda mnom, da se ruka moja neće nikada

Rastati od prstena, prstena od srebra,

S kamenom tamnim kao krv, a zovu ga karneol

Oni koji poznaju drago kamenje. Gotova je pjesma

O prstenu. O mojem ili tvojem prstenu?

Zagreb (Ilica 26), 1.prosinca 1955., četvrtak, popodne